khistorydata/jeongjo-sjw-relations huggingface dataset:
정조 24년
左議政沈煥之右議政李時秀聯名箚曰伏以春宮冊禮所以承列聖之丕謨鞏萬世之洪基也明義理而正人紀討亂賊而嚴邦憲尤宜謹於此時蓋自厥初膺休運而迓新命者亶不外乎斯數語耳臣等伏覩朝紙頒出者大慶所推惠澤旁流罪係關石名登鐵案者乃與輕罪雜犯同歸曠蕩之科是豈導迎和氣祈永景籙之義哉噫義理不可沕淪也關和不可低仰也明義一部書所以揭春秋之義而尊精一之統者也是書重則國勢重是書輕則國勢輕相須之勢不得不然凡亂賊之枝幹由是書而可探其本凶論之波流由是書而可尋其源若名登是書而可以疏滌罪關是書而可以放宥則春秋之大義何以明於當世精一之大統何以闡於百代乎臣等之所懼不但一時諸賊之倖脫丹書敢侮王章而已至若乙未以前丙午以後諸賊之肝肚相接蹤跡已露者其號雖殊其原則同其種不同其窟則一也雖云無證不可輕議於洗滌也雖云不覈不可或置之漫漶也伏乞殿下勿以赦典之廣推爲廣慶之謨必以邦典之愼宥爲祈命之本明義理以正倫彝討亂賊以嚴防範亟寢昨日所下傳敎仍收禁令俾在廷諸臣得以盡義於懲討之際以靖世道以定人心杜不逞之覬覦奠萬世之太平焉答曰省箚具悉卿等之懇天地之道易簡而已天下之事彌綸而已在今益爲時措之宜予欲以此爲權爲度亦望卿等之知此輔予仍傳曰此批答遣史官傳諭
정조 24년
知經筵李秉鼎疏曰伏以惟天惟祖宗佑騭我邦家慶禮誕擧寶籙冞隆億萬年無疆之休實基於斯磐泰增鞏率普騰歡當此霈澤旁流之日以聖上咸囿竝生之至仁大德飾喜導和必欲恢蕩臣雖愚迷豈不仰認而迺者肆赦之典混及於釁孽至憯之類此何事也噫莫嚴者義理也莫重者懲討也伏惟我殿下學究天人博觀載籍曷嘗有眞贓凶圖之狼藉昭綻而一紙蕩滌如今日爲也至若金相福之罪名昭載於明義錄開卷第一案盧聖中李克生之負犯其關係何如而亦皆容貸不少留難若此不已則元惡大憝之閱歲稍久者其將次第宥釋乎誠恐義理隄防蕩然壞盡而國不得爲國人不得爲人也伏乞聖上穆然遠覽亟寢成命使國是嚴而人志定焉仍伏念臣受恩罔極無一報效惟是藉手而事上者不過義理二字斷斷危衷天實臨之事關懲討職添經筵憂憤之極不敢不言亦願聖明重勘臣猥越之罪俾安賤分千萬幸甚臣無任云云答曰省疏具悉値無前之慶會施無前之赦令物與維新邦其永鞏卿何曰乃爾
정조 24년
行都承旨李鼎揆行左承旨金履翼行右承旨李翊模右副承旨曺錫中等聯名疏曰伏以臣等於目下事不勝憂慨聯陳短章冀收成命要存大防而姓名不爲露出辭語殆涉隱謎蓋出於謹遵禁令不敢違越之計而下筆之際自不覺一字之涉禁及承下敎誨責截嚴臣等相顧驚悚不知容措尤何敢更事瀆擾有若頑不知罪者而第伏念君臣猶父子也子之於父雖被一時之敎責豈思自外於恩慈有懷而終隱哉玆敢按住不得相率再籲伏願殿下恕其僭而察其愚焉嗚呼禁令之設卽是天地之憾也自有禁令以來忠志之士飮淚而莫言凶孽之徒潛幸而暗笑雖幸太陽中天魑魅未敢售形亦安知無何許駭機寅緣禁令而闖然旁伺也哉臣等死罪竊以爲禁令二字終是邦憂之根基民彝之蠹蟁也今幾多年隄防且壞而昨又以過中之處分添作一條使滿庭臣僚奉若金石而莫敢或越丹書鐵案之洗滌無難而忠言讜論之爭執無路殿下曷嘗觀從古致治之世亦或有爲亂賊而設禁條者如今日之爲者哉義理之晦懲討之緩此豈殿下之所以使之然者而實則禁令漸密正人解體而畢竟有不待禁令互相忌諱駸駸作無言之世界也明矣言念及此寧不痛迫憂懼心寒而體栗也哉廷臣之仰請收禁前後何限而尙未蒙開納臣等之今日齊籲尤何敢望於仰格之效而聖主猶擇芻蕘則惕然垂憂轉危爲安實基於此矣伏乞聖明亟還昨下諸罪人蕩滌之敎仍命竝徹許多禁條使彝倫再明亂萌逆折則宗社幸甚臣民幸甚云云答曰省疏具悉勿煩
정조 24년
吏曹參判曺允大疏曰伏以惟天惟祖宗丕用休于我邦家乃於三元泰回之辰爰降貳極豫建之命顯冊揚四重之號元服擧三加之禮日吉辰良縟儀順成小大慶忭八域惟均而臣猥忝卿宰之列得廁近侍之班仰瞻岐嶷之表動中周旋之度是時也瑞日祥雲蔥蘢殿角天意人事沕穆相符我東方億萬年磐泰之基其始自今區區下情之蹈舞歡躍曷有其極仍伏念臣卽儱侗憒劣之一賤品耳初無斗筲之才過蒙山海之恩通籍數十餘年之間榮途華貫歷揚殆遍頂玉腰金次第兜攬有若散樗凡草其材不中於榱桶其性無關於藥籠而亦被春風雨露之澤自不覺其茁然而長大矣噫臣之得有今日是誰之賜也頂踵毛髮罔非造化水火坑坎每被拯濟雖慈母之保稚子無以過之臣常中夜以思感涕橫流惟期鏟跡要津徊翔散地夷險燥濕奔走殫竭上不至玷累恩私下不至僇辱身名竊自效涓埃塵刹之報斷斷此心可質神明而千萬不自意銓部佐貳之命忽下於此際臣誠惝怳震惕莫省攸措至欲循墻而不可得也夫天官之職是何等重任也其責則激揚淸濁銓衡人物而粵自郞僚以及參佐乃以如臣譾劣者苟然充數不少留難已非朝家綜核之政而今又節次推遷更進一步循序輒授殆若非此莫可者然夫如是則難愼之意遴選之規顧安在也非惟名器之汚辱物情之駭惑其爲累聖簡而羞淸朝尤當如何哉且臣疎闇之性冥墑昧方僥濫之極負乘致寇動遭官謗跋前㚄後遊身羿彀受人掌踢而末後所遭尤極奇怪苟究厥由莫非銓職爲之祟焉向非我殿下拯拔之恩臣身幾乎韲粉矣臣若不思曩時之顚沛徒懷目下之榮進憑恃寵靈揚揚冒據積被睢盱復取狼狽則非所以仰承生死肉骨之德意而殿下亦何以每勤全保之勞哉傷弓之餘驚猶存懲羹之私戒轉深反顧情跡其亦窮且慼矣新除恩命適下於宮享陪衛之時祈免無路章皇出肅兼値慶辰隔宵未敢瀆擾仍因盤礴視若固有者居然三四日矣揆以必辭之義益切虛縻之愧玆敢披瀝肝血仰首嗚呼伏乞天地父母察臣踪地之孤危諒臣情勢之難强將臣新授職名亟賜鐫改以重官方以安微分千萬幸甚臣無任云云答曰省疏具悉卿其勿辭行公
정조 24년
吏曹參議洪樂游疏曰伏以邦籙無疆天休滋至惟我王世子邸下冠禮冊儲日吉辰良縟儀誕成慶溢區宇歡均動植區區蹈忭曷有其極仍念臣才質魯下學識淺謏早竊科名直是僥倖每念古人不幸之戒素無名途躁進之心偏蒙我聖上洪恩異渥猥叨簪筆之任出入近密者八九年所矣臣之本末長短無所逃於日月之明事多生疎而輒蒙指導罪著愚迷而曲垂寬貸如慈父之敎稚子仁天之覆萬物而仍又驟踐華貫逾越微分而居然廁緋玉之列旋卽玷春官之佐前後歷揚罔非澆濫如臣不肖何以得此於君父也未有絲毫之輔仰答山海之渥每自循顧徒切懍愧乃於千萬夢想之外忽伏奉天官佐貳之命臣誠惝怳悸恐不省所以自措也噫吏部之職居六官首于以權衡人物甄別流品古所稱華而要者也參佐之任雖輕於長席而通塞之際亦使之可否其遴選之方責任之重逈異於庶官固非如臣無似所可擬議也其何敢不量人器唐突承當上以累則哲之明下以招逾濫之譏乎伏念臣本以寒素之家遭逢聖明父子叔姪厚被洪造聚首相對瞻天頌恩磨放糜粉報答無階區區所相勸勉者只思不避夷險生死向前庶以奔走之役少效塵刹之報故凡於恩命之下有除輒膺有召卽趨未嘗敢言私飾讓伏惟聖明亦或俯燭而今此所叨萬萬不稱旣貽驟陞之譏將有僨敗之慮雖欲怵畏分義冒沒趨承其奈玷名器駭物情何哉日昨召牌儼臨而無望轉動猥犯違傲逋慢之罪益無所逃玆敢瀝血陳章仰瀆崇嚴伏乞天地父母念銓任之不容輕授察臣言之實由衷情亟許鐫改以重公器以安私分不勝萬幸臣無任云云省疏具悉爾其勿辭察職
정조 24년
判義禁府事趙尙鎭知義禁府事趙鎭寬同知義禁府事申大謙同知義禁府事金履翼聯名疏曰伏以臣等昨以四罪人罪名爻周事猥陳聯疏冀蒙反汗而天聽愈邈不賜允從臣等聚首抑塞誠不知所措際又伏見傳敎下者有趙榮順李在簡罪名蕩滌之命臣等於此尤不勝惶惑憂慨之忱也噫嘻痛矣惟彼兩賊負犯之至重關係之非常實與相福等四人殆無異同王法之所必誅公議之所不容豈可以歲月之稍久耳目之漸遠有所寬假而容貸也哉天討未行鬼誅先加神人之憤厥惟久矣今若不顧罪惡之貫盈不施顯戮之典憲或命爻周或施蕩滌義理益晦亂逆莫懲則百世之下其將謂今日刑政之何如而法綱之何如耶思之及此不覺凜然而心寒也方當景籙無疆霈澤旁流凡係罪籍之雜犯輕重者無不被春融枯荄生意回蘇臣等豈不知雨露涵囿之德意而惟此諸人之罪逆決不可遽然宥釋殆若微眚細過者然以啓來後無窮之患矣臣等終若怵畏嚴威不念沬飮之義奉行成命徒歸承順之科則非但臣等溺職之罪無所容逃其於綱紀之日頹隄防之不嚴何哉慶禮歡忭之時以此懲討之章連事瀆擾極知猥越而憂憤所激不避鈇鉞又此唐突聯陳短章伏乞聖明淵然深思亟寢諸罪人罪案爻周蕩滌之命使亂賊有所懲畏邦憲無至隳壞千萬幸甚臣等無任云云傳于徐有聞曰追奪罪名非禁府所知至於竄配年前究竟則此等疏章徒歸於損體壞例還給
정조 24년
行吏曹判書金文淳參判曺允大聯名疏曰伏以臣等伏見傳敎下者有趙榮順李在簡罪名蕩滌告身還給之命臣等實不勝驚惋之至也夫遇慶肆宥卽雜犯死罪以下之類而至若名在丹書關係至重者寧或容易疏釋來百世之譏議駭四方之聽聞乎成命之下萬萬驚遑敢陳憂慨之忱仰瀆宸嚴伏願聖明亟寢兩罪人罪名蕩滌告身還給之命以杜亂萌以嚴隄防焉臣等無任云云傳于徐有聞曰古例則復官者追給告身近例則只以傳旨啓下捧承傳於該曹所謂近例卽推諉捱過之俗習中出來旣不一一釐正追給則勢將從近例矣可謂都無事而該曹尤無可以擧行者此上疏豈非衍文乎還給
정조 24년
應敎金銑疏曰伏以臣姿本庸陋學又鹵莽屢忝三司之例莫效一日之責隨行陳力愧恧徒深今玆見職又是新叨身未及出言亦何敢而第於目下事竊不勝憂憤之至敢此仰陳焉嗚呼難赦者大憝也莫嚴者隄防也苟有關於惡逆而不可忽於嚴防則雖値曠蕩之典霈澤之時此等之類當在於死罪以上而勿干赦典也明矣噫彼丙丁以後干連諸逆獄案昭載情節狼藉此皆群情之所共憤三尺之所不容而今玆肆赦之典是豈擬議之所及哉臣固知天地好生之德無物或棄雷雨作解之恩與世咸囿而其於義理晦而倫綱斁何哉其於凶醜餘孽躑躅而無忌憚亦何哉況又設爲禁令箝制衆口使不得容喙於其間者是何萬萬非常之擧亦豈聖朝之美事乎臣愚死罪伏望殿下淵然深思亟寢成命以存王綱收還禁令俾伸懲討使亂賊不敢愈肆隄防不至漸壞焉至於堂箚聯籲實出共憤之義則旋收旣下之批還給已徹之疏者恐有欠於翕受之度亦願還入其疏竝賜允批是所區區之望也臣無任云云堂疏初無還給之事則旣曰還給已徹之疏仍請還入其疏賜批奏御文字何等至愼況堂疏箚又何等體重則不知僚員之疏與箚有此題外之疏捧納承旨從重推考此上疏還給使之釐改
정조 24년
修撰李鼎秉疏曰伏以臣本庸陋發身句讀從前所叨罔非誤恩蟄伏田壠涯分已足不意玉署新命忽降於草土纔畢之餘臣母子相對攢誦國恩惶隕摧咽罔知欣措仍伏念臣姿性最在人下才識一無可取不特臣心之所自劃抑亦聖鑑之所俯燭而乃以莫重淸要之華銜加之萬不近似之賤品臣是何人敢膺此任循例而薦圈循例而除拜已傷名器之重況此論思之地至近且密顧問撰述之所關也則如臣之碌碌譾劣自知其行將狼狽而其何敢冒膺乎禮制遽闋念絶於榮途人器不稱難進於淸要而慶禮卜吉中外延頸歡欣蹈忭洋溢八域則於是時安得不竭蹶趨參於呼嵩之班乎是以來伏城闉不敢言私章皇出肅以至于今者非臣心之自安義分所不敢也玆具短章仰瀆崇嚴伏願聖慈察臣衷曲遞臣職名以重公器以安私分焉臣旣不以官職自居則又何敢刺口論事而第於目下事有不勝憂慨之至者噫莫重者關和也莫嚴者隄防也近日諸罪人疏蕩之典夫何過中之若是也或負犯至重而顯戮未施或情跡已著而王章未伸輿情之憤鬱尙如一日而今乃竝入於疏決之中夫遇慶赦宥當論其薄罪微眚之可原可宥者而已奚論於此等難赦之罪哉臺疏之聯啓堂箚之論列實出於同聲共憤之義而不惟不賜允兪至設禁令使不得言臣愚以爲殿下今日之擧不但使王法不行抑亦使群情鬱而不伸也伏願殿下穆然深思亟收成命使義理伸而亂賊懼焉臣無任云云答曰省疏具悉不允爾其勿辭察職
정조 24년
庚申二月初五日未時上御便殿右承旨入侍時行右承旨李翊模記事官洪奭周記注官金景煥承膺祚以次進伏訖上曰聞卿有病故久不除承宣矣翊模曰疏蕩之政雖出於遇赦廣慶之聖意而劇逆大憝之已成鐵案者皆次第昭脫則其如義理隄防何哉又從而設爲禁令使群下不得言雖欲爭執而不露姓名囫圇苟且尤爲抑鬱矣上曰義理隨處而在此正所謂時措之宜也設禁亦豈得已哉須勿更煩也命書傳敎曰偕來進去承旨許遞前望單子入之待下批牌招察任上曰儒賢願留事體自別而今觀館學疏錄殆若以色目岐而二之者然何也此亦後弊所關矣招致疏頭及兩掌議於政院以館學齋任座目更爲整齊之意諭之也仍命退承史以次退出
정조 24년
都承旨未差行左承旨徐榮輔坐直右承旨未差左副承旨未差右副承旨未差同副承旨未差注書洪奭周仕金啓溫病假注書李允謙仕直事變假注書金箕殷仕
정조 24년
徐榮輔啓曰大司憲執義未差掌令趙彦哲吳泰彦持平高應觀傳旨未下李𡎘在外監察茶時之意敢啓傳曰知道
정조 24년
傳于徐榮輔曰禮房承旨入侍
정조 24년
徐榮輔啓曰宗簿提調黃昇源有稟達事來詣請對矣傳曰入侍
정조 24년
傳于徐榮輔曰同副承旨入侍
정조 24년
傳于徐榮輔曰違牌承旨許遞前望單子入之待下批牌招察任
정조 24년
承旨前望單子入之李集斗徐榮輔徐英輔沈象奎落點
정조 24년
傳于徐榮輔曰承旨房仍右副爲禮房
정조 24년
以掌令吳泰彦趙彦哲持平高應觀大司諫李東稷獻納金近淳牌不進罷職傳旨傳于徐榮輔曰只推在外人許遞前望單子入之今之臺諫別無自劃之端何如是違牌乎待下批與違牌諸人牌招察任
정조 24년
徐榮輔啓曰吏曹郞廳來言臺諫有闕政事取稟傳曰明日爲之
정조 24년
以監軍單子傳于徐榮輔曰李彬仍任其代口傳差出
정조 24년
臺諫前望單子入之持平權漢緯正言崔時淳落點
정조 24년
傳于徐榮輔曰近日精力之積憊難强薦紳姑無論輿儓亦必知之甚至昨今酬應而尤憊矣憊而何爲乎更以赦典事煩聒之上疏若許入則兵判及入直堂郞各門守門將依禁堂請對時下政院之敎處之此意卽爲書出朝紙俾各勿犯
정조 24년
徐榮輔啓曰在院承旨作窠出代事命下矣伴直無人都承旨右承旨左副承旨右副承旨同副承旨未差之代政官牌招開政差出待下批仍卽俾招以爲推移入直之地何如傳曰明日政差出
정조 24년
吏曹口傳政事直閣單金近淳
정조 24년
以慶尙監司申耆啓本金海府使沈能弼等守令邊將薦擧終不擧行其罪狀令攸司稟處事傳于徐榮輔曰推考事回諭
정조 24년
徐榮輔以戶曹言啓曰今番勅行時上副使以下元禮單及通官等例給都求請各項物種或折銀或以本色持去故元數中區別懸註別單書入入之意敢啓傳曰知道
정조 24년
徐榮輔以奉常都提調意啓曰東耤親耕田所種九穀先農祭後卽爲起墾付種之意敢啓傳曰知道
정조 24년
徐榮輔以備邊司言啓曰以同副承旨成鼎鎭上疏傳曰有國然後有懲討有法然後有朝廷今日朝臣胸中無一點虛靈之氣撓撓攘攘貌樣不似士夫者固不可勝言而甚至今日擧措極矣多少禁令姑無論名以國忌齋戒而臺疏捧入之不足渠敢自呈上疏渠固不足說在院者若具省覺則不知國忌齋戒乎此輩不足責而所可惜者其職名也其疏之給與不給非可論當者及在院者爲先作窠出代其罪狀付之廟堂臺閣論奏到今懲討餘事也領相以下疏箚更或煩徹自有王綱事命下矣無論大臣疏箚與其他言事之疏若値齋日則例爲留院若未捧入之之命則不敢呈徹而今此前承旨成鼎鎭無難毁壞其莫嚴之格例初旣捧入臺疏於齋日仍又自呈其疏似此撓攘之風習前後飭敎至爲嚴截不可以生疎做錯論前承旨成鼎鎭施以罷職不敍之典在院承旨亦爲罷職何如傳曰允
정조 24년
大司諫李東稷啓曰臣本無似言責重任固知不稱自來情病又甚難强臺垣一步不敢爲揚揚冒居之計矣適玆大慶無前解澤旁流之時以許多醜類之混被疏滌猥陳一疏粗效一日之責擬伸三尺之誅矣及夫琅封之到院未免見格而還出呼籲路阻鬱抑徊徨噫嘻今番被宥之諸罪人夫孰非關係莫重不容少貸者而乃若日前疏釋兩凶擧皆身犯重辟又若去夜所宥之七賊如非劇逆應坐之至親則乃是自來輸款之逆豎此輩生未施顯戮死未行當律已是失刑之大群情之蓄怒含憤十數年如一日今乃無難議到於不當議之地今日蕩滌於歲抄明日爻周於謫案丹書所錄盡歸烏有白簡聲罪都屬亡是殿下所以疏鬱而導和者恐或階厲而釀禍王法無可伸之日而義理有更晦之憂是豈所望於聖明者哉有言責者不得其言則去臣官以諫爲名目見倫綱掃地隄防壞盡而曾不能碎首於天陛以效牽裾之誠竝與尺疏爭難而不得沁沁尸素了無一言一事之裨益於將晦之名義堂堂執法之地將安用此諫官爲哉以此情踪決不宜一刻蹲仍於臺次請命遞斥臣職答曰依啓
정조 24년
掌令趙彦哲吳泰彦正言崔時淳啓曰臣等姿性庸愚言議巽軟本不合於淸朝耳目之任而前望特除出於恩造他不暇顧章皇出肅目下時事大關隄防略入文字聯名陳疏見阻喉院名以臺疏終未登徹以此踪情其何可一刻晏然於臺次乎請命遞斥臣等之職答曰依啓
정조 24년
獻納金近淳啓曰臣之所叨之職卽古所謂日月獻納之任也雖在聖朝無闕之時固當自竭愚妄隨事獻替而況今隄防大壞義理墜地王府之關和如洗臺垣之故紙無力是尙可以不之言乎嗚呼明義一部之作實是我東之春秋我殿下於尊君綱立人紀之道未嘗不眷眷致意而今玆處分不啻相反明義之書殆將讀無地矣臣雖不肖無狀卽亦聖人之徒也目見綱紀之莫可維持而徒懷嚴畏更不得一言而退則後之視今當作何如世也彼其罪盈惡極或爲動搖之嚆矢或爲罪魁之心腹聽於國論皆曰可誅擬以王章無一可貸奈殿下不少留難次第宥釋欲其翻動鐵案則拈出疑字欲其杜絶衆口則另設禁條又從以强名之曰是時措也是權度也如臣愚昧不敢知古今史牒曷嘗見如此擧措乎昨今兩日諸臣之若箚若疏不啻累紙而殿下則不費聲氣從容酬應傳所謂訑訑之拒人不幸而近之矣臣與已遞之諸臺義無異同而時値齋日陳疏而未達黈纊之聰事在目下違牌則有非沐浴之義雖不得不冒沒出肅而欲言則象魏在彼禁令如火於是乎殿下之臺閣不期噤而自噤矣夫不言而居其職是失職也臣何敢一刻晏然於臺次乎請命遞斥臣職答曰依啓
정조 24년
持平高應觀啓曰臣姿性庸愚言議巽軟本不合於淸朝耳目之任而前望除旨出於特恩臣感激前後拂拭之聖德章皇出肅而臣於本府旣經掌憲揆以公格勢難仍冒請命遞斥臣職答曰依啓
정조 24년
行右承旨李翊模疏曰伏以誅亂賊所以扶王綱也嚴隄防所以維國脈也懲討不行則亂逆無所懲畏而九法斁矣隄防或壞則義理自此湮塞而一脈墜矣是以我東春秋之書作而森斧鉞於妖腰亂領揭日星於微旨奧義雖以人君之權制生殺而不可低仰闊狹也明矣故大書特書而某賊之凶圖如此重言復言而某逆之情節如此惟彼愚夫愚婦之凡有血氣者皆不欲共戴一天雖至金銷石泐而名存丹書則固不可移易百代其書之謹且嚴有如是矣臣請泝源而痛陳之惟殿下澄省焉噫嘻凶徒之醞釀厥惟久矣始也胚胎於戊己而將熾燎原之勢終焉鴟張於乙丙而仍成滔天之禍先倡而後和同條而共貫打成一片牢不可破有如金相福者挾凶麟之勢而主張陰謀嗾妖雲之疏而沮戲大計情狀盡露於附麗罪惡昭著於鞫案至若李克生者以逆任之至親爲賊麟之爪牙出入三司顯有陰護之計寂寥一疏不及巨慝之罪斷案已成情跡莫逃尤可痛者所謂世宥之族默憚英明之威悖惡之言肆發公座誑惑之說煽動群情萬口所傳三尺難貸所謂勳裔之家鍾生妖慝之逆顧瞻他日潛懷貳心之圖嗾蔑倫之輩而闖呈凶疏托無妄之疾而不參庭請短疏不提於宇偉凶肚潛連於復喆顯戮未施鬼誅先加此爲失刑之大者其他怪鬼之徒凶醜之孽或譸張凶言或株連逆案形跡綻露端緖狼藉凡此諸賊罪有浮於四凶情難宥於九流昭揭於一部明義而彰著無餘則雖値邦慶川至霈澤旁流而巨魁之罪不可以一洗也干連之逆不可以肆赦也審矣伏況我殿下自在春宮見嫉於此輩百計動搖萬端沮遏集慶侍寢未嘗弛慮永善掣鈴至今悸心故麟筆森於無將禹鼎昭乎不若則君讎國賊寧可忘於一時元惡大憝有難容於千載而何殿下忽棄大防不少留難一切付之昧爽以前欲與之咸與維新耶從今以往一部春秋無可讀之地而義理二字誰復陳於殿下之庭耶百憂懣抑塞直欲繼之以流涕痛哭也乃若設禁於言路此不可使聞於隣國夫何法網繁密科條纖悉自掌故老吏已不能盡記而搖手投足已入其中于以箝勒衆口壅遏輿情使臺閣之臣含糊而鶻突忠志之士解體而太息然後始可爲聖世之美事耶臣於是竊不勝無憾於天地之大也昨者登筵以先收禁令略有陳達而草草數語不能仰格餘懷未盡按住不得秉燭治疏待曉將上之際繼伏聞有韓後樂等七罪人罪名爻周之事嗚呼河隄一潰龍蛇奮逝欄柙乍開虎兕爭出百怪跳踉可驚可愕拱手視之極目而靡所止屆詩人所云比彼舟流不知所屆心之憂矣不遑暇寐者不幸而近之矣仍伏念臣職忝近密責在惟允而目覩非常之處分莫效一日之感回溺職之罪固所難免而大臣以箚子退呈事有請罪承宣之擧臣與在院諸僚義無異同其何可晏然於職次乎玆敢冒入文字瀝血仰籲伏乞聖明淵然深思穆然改圖將前後所下禁令一竝收還亟寢諸賊蕩滌之命以嚴隄防以靖世道仍又削臣銀臺職名以尊國體以安私分焉臣無任云云答曰省疏具悉筵奏後疏擧不亦瀆屑乎
정조 24년
右副承旨韓用鐸疏曰伏以遇慶而赦赦其惟輕之罪也若夫罪關鐵案而顯戮未加名在丹書而輿憤久鬱者決不可混置曠蕩之典使隄防漸壞而亂萌復肆者卽聖王關和之莫嚴而迺者殿下赦罔赦之罪或一日而四五焉又一日而六七焉蕩滌之不足而使竝給牒爻周之不足而直下傳旨大臣爭執而輒降違拒之批三司交章而皆被斥遞之罰以我殿下之明聖豈料今日有此萬萬過中之擧也臣自聞此報方切繞壁而憂嘆適蒙恩除目前之忠憤益激按住不得敢陳短章伏乞聖明特垂三思亟收前後所下傳敎使義理賴以益明亂逆有所懲畏千萬幸甚以右副承旨韓用鐸上疏傳于趙弘鎭曰還給
정조 24년
同副承旨成鼎鎭疏曰伏以今日朝端是何等爻象也邦慶無前八域蹈舞顧今克享天心迓續無疆之慶者亶在於導揚和氣不咈人心而迺者曠蕩之典濫及罔赦之類一而有疏滌之命再而有給牒之敎鐵案丹書餘者無幾大僚爭之而兪音尙邈三司論之而責敎反嚴此豈群下平日所望於殿下者哉大小臣僚莫不憤慨憂嘆却顧長慮此實我殿下枉費造化有欠於辟而止辟之義故也臣以苫塊餘喘寧有一分榮途之念而昨者恩除忽降於慶忭之際不遑言私竭蹶趨承値此無前之擧措驚惶憂憤卽當懲討之不暇而夜深承牌更鼓已下未及陳章繞壁彷徨達宵不寐及登筵席恩言鄭重臣榮感交中且怵義分泯默而退憂惋之衷按住不得略陳短章伏乞聖明穆然深思亟寢前後所下傳敎使隄防得以益嚴亂逆有所懲畏臣無任云云
정조 24년
以同副承旨成鼎鎭上疏傳于徐榮輔曰有國然後有懲討有法然後有朝廷今日廷臣胸中無一點虛靈之氣撓撓攘攘貌樣不似士夫者固不可勝言而甚至於今日擧措極矣多小禁令姑無論名以國忌齋戒而臺疏捧入之不足渠敢自呈上疏渠固不足說在院者若具省覺則不知國忌齋戒乎此輩不足責而所可惜者其職名也其疏之給與不給非可論當者及在院者爲先作窠出代其罪狀付之廟堂臺閣論奏到今懲討餘事也領相以下疏箚更或煩徹自有王綱
정조 24년
行左承旨金履翼左副承旨徐有聞聯名疏曰伏以殿下何爲而有此萬萬非常過中之擧也罪在罔赦者一朝蕩滌之敎固萬萬失刑又使如韓後樂者許多凶醜釁孽竝入於肆赦之典以一張傳敎直爲書下從古聖王之世寧有一毫彷彿於今日之擧者哉今則義理晦塞隄防壞墜等說殆屬歇後而其爲聖德之失當如何玆敢聚首掩抑瀝血聯籲伏願亟加三思特收成命則日月之更孰不仰之而天地之大實無少憾矣繳還有禁爭執無路憂憤弸中直欲溘然臣等於治疏之際得伏見大臣箚子則以疏箚之昨日不捧請罷承宣之職雖緣臣等伏奉聖敎之致而臣等悚恧誠無所辭其責矣臣等固不敢晏然在職而門鑰已下徑出無路亦乞鐫削臣等之職千萬幸甚臣無任云云答曰省疏具悉今日處分卽不過未及爻周者爻周也事面反甚輕歇於先宥諸人則聯疏又何爲也此疏還給大臣箚辭詳言事實於批中莫或以此處義也
정조 24년
館學儒生生員尹行慶進士金炳翼生員朴綺壽進士李志淵生員沈榮鎭進士李儒冕進士金用默進士蔡弘一進士韓喆裕生員徐胤輔進士沈能泰生員李鎭華進士李永晉生員徐冕輔生員兪台柱進士洪善柱生員朴潞壽進士曺錫倫生員朴義和進士李生員嚴喆進士金種和生員趙萬大進士韓兢裕生員趙庭和進士南秉寬生員沈常鎭進士李景憲生員任履周進士李鐸遠生員安光集進士洪秀俊生員沈能植進士李壽淵生員李尙愚進士金處明生員徐淇修進士徐鼎輔生員李勉重進士李允中進士趙豐鎭生員徐有鎭進士朴宗薰生員任存常進士朴鍾烈生員朴昌壽進士朴呂壽生員安周彬進士權中倫生員趙時簡進士安光宇生員李海慶進士李光鉉生員鄭載遠進士沈鍈生員林星鎭進士李審說生員趙煐進士鄭夏榮生員趙徑鎭進士蔡顯國生員閔致升進士安榮生員黃基敬進士李德彬生員李翼榮進士尹善大生員南鼎寬進士金祖淵生員沈魯成進士韓用成生員權中敏進士尹象烈生員申錫耉進士成烈生員任壽益進士鄭國輝生員徐善修進士鄭東晩生員鄭文容進士李潮生員李在誠進士安棨生員洪志燮進士金愚淳生員鄭夏容進士沈徽永進士朴周源生員閔致孝進士申在陽生員李惟命進士李經九生員任希季進士李元嘿生員兪憲柱進士尹之敬生員趙鉐進士李中鎭生員李述明進士李朝鉉生員孟任大進士徐殷輔生員李韶九進士李運英生員李羲斗進士李復心生員金履祜進士張至喆生員李宜鉉進士柳輨生員吳彦先進士鄭桓周生員魚用恒進士安在嘿生員韓庭維進士鄭謙容生員柳會根進士邊正容生員安錫良進士林義謙幼學韓用一幼學李玄正幼學李九會幼學尹行可幼學尹䄷幼學朴斗源幼學李得人幼學徐有敦幼學朴宗復幼學沈永之幼學洪秀儆幼學朴宗勉幼學尹宇烈幼學李勉伯幼學沈鈺幼學林豐鎭幼學朴宗鎬幼學李勉冲幼學黃基南幼學黃仁憲幼學李永初幼學朴會壽幼學辛基幼學朴宗任幼學尹可烈幼學洪秉斗幼學朴宗珪幼學徐有渠幼學沈能一幼學邊重裕幼學具廉幼學朴宗璜幼學金銘幼學尹應大幼學李憲周幼學沈春永幼學申錫耆幼學徐喆輔幼學尹淑幼學李秉圭幼學沈能胤幼學金啓溟幼學李弘溟幼學任泰始幼學李宅貞幼學李順幼學李宅呂幼學閔魯行幼學朴宗和幼學沈益泰幼學鄭耕愚幼學徐有素幼學趙哲永幼學李憲中幼學趙洸幼學尹永明幼學金守根幼學李光晉幼學徐應淳幼學沈春永幼學金益傳等疏曰吉月令辰儲宮擧三加之禮祈天永命東方奠萬年之基臣民慶忭曷有其極于斯時也山林宿德之賢仰殿下側席之誠際貳極定冊之會聯翩於造朝之日周旋於呼嵩之列都民拭目班行動色臣等竊以爲上之可以左右离筵輔導我元良之德下之可以矜式縫掖賁飾我文明之化旣幸其趨朝之有便又喜其薰陶之有日不意玆者右贊成臣宋煥箕右參贊臣李城輔東岡之操彌堅空谷之乘莫挽遽有還遂初服翻然復路之擧大君子出處之義固非淺謏之見所可議到而臣等之相顧咨嗟倀倀靡依當復如何哉在昔顯廟三禮竝擧之時先正臣宋時烈起自林下羽儀王庭出入講筵黼黻洪猷山斗之重望蔚然於當時于旄之晠禮傳誦於至今而惟此兩儒臣家庭所得者先正之學也淵源所受者先正之道也之學也之道也蓋將以成己成物經濟一世則勉回考槃之志克贊輔翼之休實是臣等所望於今日也況今講肆初開一遵先朝之已例旌招備禮旣合前後之一揆而今此儒賢纔經縟儀旋尋鄕路我殿下虛佇悵缺之念亦當有倍於他時矣凡所以勉爾遁思言旋歸軫之道宜不待臣等之言而想亦靡不用其極矣第伏念誠之所到言必有孚猗我殿下誠非不至而猶軫積誠之道禮非不勤而益加盡禮之方使旣歸之儒臣幡然改圖國家幸甚士林幸甚臣等請留之忱不容少緩而太廟大享適値隔宵相率封章以致逾日臣等不敏之罪於斯大矣臣等無任云云答曰省疏具悉更欲敦勉矣庚申二月初六日辰時上御重熙堂右副承旨同副承旨入侍時右副承旨韓用鐸同副承旨成鼎鎭假注書李允謙記注官金景煥承膺祚以次進伏訖上命書榻敎曰不爲仕進承旨牌招察任又命書榻敎曰王大妃殿進御蔘苓茶自今日一貼式限五貼煎入仍命退承史以次退出
정조 24년
庚申二月初六日辰時上御便殿宗簿提調入侍時右副承旨韓用鐸假注書李允謙記注官金景煥承膺祚宗簿提調黃昇源以次進伏訖上敎昇源曰卿以譜略事請對耶昇源曰然矣上曰譜略當於嘉禮後爲之以此知悉待後更稟可也昇源曰然則稟定條件亦於其時更稟乎上曰依此爲之也仍命退諸臣以次退出
정조 24년
行都承旨李集斗坐行左承旨徐榮輔坐右承旨沈象奎坐直左副承旨徐英輔坐直右副承旨李羲甲未肅拜同副承旨南履翼未肅拜注書洪奭周仕直金啓溫病假注書李允謙仕事變假注書金箕殷仕
정조 24년
徐榮輔啓曰大司憲執義掌令持平一員未差持平權漢緯在外監察茶時之意敢啓傳曰知道
정조 24년
徐榮輔啓曰御營廳將官來言今日本廳軍兵日次私習云矣敢啓傳曰知道
정조 24년
傳于徐榮輔曰左承旨入侍
정조 24년
以修撰朴鍾淳牌不進罷職傳旨傳于徐榮輔曰只推
정조 24년
徐榮輔啓曰修撰朴鍾淳牌不進罷職傳旨今方捧入而玉堂上下番俱空已至多日事甚未安未差之代今日政差出待下批竝卽牌招以爲推移入直之地何如傳曰允
정조 24년
徐榮輔啓曰吏曹郞廳來言政事爲之事命下而行判書金文淳參判曺允大參議洪樂游俱病不來不得開政云竝卽牌招以爲開政之地何如傳曰允
정조 24년
有政吏批行判書金文淳進參判曺允大進參議洪樂游進左副承旨徐英輔進以李羲甲南履翼爲承旨李城輔爲大司憲兪漢謨爲大司諫朴瑞源爲執義沈奎魯爲司諫南惠寬吳翰源爲掌令李東冕爲持平李東埴爲獻納沈鎜姜浚欽爲正言李龜雲爲校理朴鍾淳爲修撰金履喬爲兼文學李魯春爲左尹尹命烈爲直講尹象基爲司饔直長朴世根爲武烈祠參奉兼掌令朴鍾淳單付
정조 24년
兵批判書趙鎭寬病參判鄭尙愚病參議李瑞朝入直進參知朴道翔病右承旨沈象奎進僉知田義顯訓鍊正李石求副正任聖皐大護軍徐邁修護軍李鼎揆金履翼李翊模金達淳副護軍徐有聞朴崙壽曺錫中李東稷南履翼副司直曺允遂閔師宣金履喬姜文會吳泰彦趙彦哲李龜雲李萬榮南惠寬李重蓮閔榮祖李𡎘高應觀副司果洪樂安趙恒鎭池德斌李東宇李萬運崔時淳李德鉉副司正金箕殷以上竝單付
정조 24년
傳于徐榮輔曰承旨房仍左副爲禮房
정조 24년
徐榮輔啓曰新除授校理李龜雲時在慶尙道禮安地李之聃時在忠淸道忠州地經筵入番事緊竝斯速乘馹上來事下諭何如傳曰允
정조 24년
徐榮輔啓曰今日政新除授玉堂竝待下批牌招以爲推移入直之地何如傳曰允
정조 24년
以副校理尹命烈副修撰安策牌不進罷職傳旨傳于徐榮輔曰只推
정조 24년
傳于徐榮輔曰明日展拜後仍行春享大祭省牲省器出還宮由逌瞻門該房知悉
정조 24년
以前承旨李集斗沈象奎徐英輔韓用鐸罷職傳旨傳于徐榮輔曰其中都承旨右承旨左副承旨則追到於成鼎鎭上疏以前諸人疏越格捧入之後容有可恕此傳旨與作窠秩自可區別牌招使之仕進
정조 24년
傳于徐英輔曰發遣吏郞諸執事淸齋與否摘奸以來
정조 24년
徐英輔以吏曹言啓曰卽接通禮院牒報則以爲明日景慕宮展拜時左右通禮不可不備員而右通禮沈奎魯今日政移拜臺職矣其代卽速變通差出以爲備員擧行之地云通禮院右通禮未差之代口傳備擬以入之意敢啓傳曰知道
정조 24년
吏曹口傳政事以鄭澣爲右通禮
정조 24년
徐英輔啓曰景慕宮春享大祭大祝閔命爀南壇節祭大祝趙得永仍差事命下矣方在罷散中何以爲之敢稟傳曰與違牌諸玉堂敍用可也
정조 24년
徐英輔以吏曹言啓曰今此景慕宮春享大祭大祝前副修撰閔命爀南壇祭大祝前副校理趙得永俱爲塡差而時無職名令該曹口傳付軍職何如傳曰允
정조 24년
徐英輔以禮曹言啓曰卽接典牲署所報則明日景慕宮春享大祭親臨省牲時提調當爲進參而提調權身病猝重萬無進參之路云莫重親臨省牲時提調不可不備令政院稟旨變通何如傳曰許遞令該曹口傳差代可也
정조 24년
傳于沈象奎曰騎堂之老人連爲入直參判參知許遞
정조 24년
沈象奎以兵曹言啓曰明日景慕宮展拜時本曹堂上守宮及侍衛當爲備員而參判參知俱爲未差令該曹以在京無故人口傳差出待下批竝卽牌招以爲備員之地何如傳曰允
정조 24년
吏曹口傳政事以尹光普爲兵曹參判趙恪爲參知李冕膺爲典牲提調
정조 24년
兵曹口傳政事副司果趙得永閔命爀單付
정조 24년
以前承旨朴崙壽狀啓兼贊善李城輔還抵驪州本第而臣旣承偕入之命故仍留之意馳啓事傳于徐英輔曰儒臣之行已抵驪江本第云豈勝悵歎承宣之仍留徒煩民邑之弊先爲上來更當別有敦勉矣贊成之行亦過畿邑計程可知其還第到今一味敦召反涉於欠誠承旨則待還第亦爲復路事兩承宣處下諭
정조 24년
徐英輔以禮曹言啓曰永禧殿酌獻禮間二年取稟事曾有定式而今年當次矣酌獻禮吉日以何間推擇乎敢稟傳曰旬後擇吉可也
정조 24년
沈象奎以備邊司言啓曰以譯官李邦華李光稷事上諭回咨順付於進賀兼謝恩使行矣第念事面別定齎咨官使行渡江前先爲發送以爲入呈禮部之地尤似穩當而以使行中帶去譯官擇定入送事勢便順且無遲滯之慮以此措辭星火知委於進賀兼謝恩使所到處及平安監司義州府尹處旣送別齎咨官則元咨文當爲改書一體分付槐院使之卽速擧行仍爲定禁軍下送何如傳曰允
정조 24년
沈象奎以御營廳言啓曰今二月初八日景慕宮展拜仍行春享大祭省牲省器時依兵曹節目弘化門入直軍五十名待標信除出新營入直千摠尹芮基出番哨官印時彦領赴于訓鍊都監都領陣而解嚴後各還本處入直之意敢啓傳曰知道
정조 24년
庚申二月初七日午時上御便殿左承旨入侍時行左承旨徐榮輔假注書李允謙記注官金景煥承膺祚以次進伏訖命書傳敎曰聞承宣言昨於齋日承旨臺諫上疏之捧入院吏所爲云以兩承宣之生疎何以知嚴飭乎然則爲朝體還可幸也該吏廟堂當嚴治承宣則分揀仍命退承史以次退出
정조 24년
行都承旨李集斗奉命進去行左承旨李書九坐右承旨徐有聞坐直左副承旨徐英輔奉命進去右副承旨南履翼坐同副承旨李羲甲未肅拜注書洪奭周仕直金啓溫病假注書李允謙仕事變假注書金箕殷仕
정조 24년
大駕詣景慕宮展拜罷入齋室後內閣政院藥房口傳問安答曰知道
정조 24년
傳于徐英輔曰禮房承旨與獻官偕詣神室奉詣至南壇仍留享所祭器監滌祭物精備禮成後還奉如例而當出齋便殿以待享事右副承旨馳詣三角山木覓漢江受香所奉審摘奸以來景慕宮都承旨進去
정조 24년
李集斗啓曰行大司憲李城輔持平權漢緯在外持平李東冕差祭執義朴瑞源掌令吳翰源南惠寬未肅拜監察茶時之意敢啓傳曰知道
정조 24년
李集斗啓曰來十一日朝參日次矣敢稟傳曰停
정조 24년
李集斗啓曰來十一日輪對日次矣敢稟傳曰當次人受點後日次待令
정조 24년
李集斗啓曰御營廳將官來言今日本廳軍兵日次私習云矣敢啓傳曰知道
정조 24년
李集斗啓曰今日展拜時承旨當爲備員而行左承旨徐榮輔右副承旨李羲甲不爲仕進卽爲牌招何如傳曰許遞前望單子入之待下批牌招察任
정조 24년
承旨前望單子入之崔獻重任希遠落點
정조 24년
承旨前望單子入之李書九徐有聞趙恪落點
정조 24년
李集斗啓曰侍衛事體何等謹嚴而肄儀罷後不爲齊齋於齋殿正門徑詣西挾之外事極駭然不飭之兵曹判書從重推考何如傳曰允
정조 24년
傳于徐有聞曰右承旨入侍
정조 24년
左副承旨徐英輔書啓臣謹依聖敎與初獻官光恩副尉全箕性進詣太常陪奉神位版至南壇奉安後壇上奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則仍留享所待將事還奉神位版後復命之意敢啓傳曰知道禮成後復命
정조 24년
兵曹口傳政事護軍徐榮輔副護軍沈象奎副司果金履載以上竝單付
정조 24년
傳于徐有聞曰傳語捧入年老承旨難以擧行同副承旨許遞前望單子入之待下批牌招察任
정조 24년
承旨前望單子入之李羲甲落點
정조 24년
南履翼以禮曹言啓曰永禧殿酌獻禮以旬後擇吉可也事命下矣卽令日官崔景烈推擇則今二月十二日十三日俱吉云以何日定行乎敢稟傳曰十三日爲之可也
정조 24년
南履翼以吏曹言啓曰東作已始未下直守令及在京守令皆令今日內下送後草記事命下矣謹依下敎自臣曹催促則未下直守令洪州牧使李濟萬豐川府使韓德厚利川府使趙鎭完高陽郡守李㝡源朔寧郡守閔斗爀順川郡守朴友淵始興縣令李潢差使員守令潭陽府使金履銈受由上京守令靈光郡守吳泰賢順天府使申絢林川郡守徐有升泰安郡守玄重祚庇仁縣監李元八扶安縣監趙萬元全義縣監金最行漆原縣監金煐俱於今日下去而興海郡守尹應鉉慶山縣令尹載伋俱以親病沈重不得下去云固城縣令韓興裕身病猝劇不得還官云雖未知其親病身病之如何而特敎催促之下不卽下去者事體所在極爲未安所當重勘而本曹請推之外無他可施之罰何以爲之敢稟傳曰有身病者嚴飭一兩日內下送後草記有親病者改差口傳拔例擇擬待下批明日下送其中尹載伋觀於尹載僖之享班進去可知其親病之不至難强篤老侍下難於遠離而然便近處口傳相換使之除朝辭赴任可也
정조 24년
南履翼以吏曹言啓曰前監役李東允今年爲七十四歲前縣監李藎輔前察訪尹光錫今年俱爲七十歲而見漏於今番恩資之時竝待後政一體下批何如傳曰口傳下批其中李東允入於薦剡都正加設擬入其餘則僉樞亦爲口傳擬入可也
정조 24년
南履翼以承文院都提調意啓曰院吏文學官李晩中陞六代幼學李泳差下付軍職冠帶常仕何如傳曰允
정조 24년
徐有聞以兵曹言啓曰今二月十三日大駕詣永禧殿親行酌獻禮時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十哨馬軍三哨爲先後廂御營廳留陣禁軍五番隨駕可也
정조 24년
李集斗以賑恤廳言啓曰依下敎濟州進上領來人十三名處各米三斗式合米三石九斗分給之意敢啓傳曰知道
정조 24년
徐有聞以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官趙得永今已敍用仍任從事官何如傳曰允
정조 24년
庚申二月初八日午時上御便殿右承旨入侍時右承旨徐有聞記事官洪奭周記注官承膺祚記事官李存秀檢校直提學李晩秀以次進伏訖上曰顯廟朝嘉禮時揀擇日字果有考出者乎晩秀曰謄錄及日記俱無可考處矣命書傳敎曰今番大禮皆遵辛卯年顯廟朝行禮之例而揀擇日字禮曹謄錄只載三揀春秋館堂郞考出初再揀日字於實錄以來仍敎曰都監則何時當設乎晩秀曰例於再揀後設都監矣上曰當以冠冊都監仍用矣晩秀曰永禧殿酌獻禮出還宮時王世子祗迎祗送之節當爲磨鍊於儀註何以爲之乎上曰此後姑待下敎取稟可也出擧條仍命退諸臣以次退出
정조 24년
行都承旨李集斗坐行左承旨李書九坐右承旨徐有聞坐左副承旨徐英輔坐直右副承旨南履翼坐同副承旨李羲甲坐直注書洪奭周仕金啓溫病假注書李允謙仕直事變假注書金箕殷仕
정조 24년
傳于李集斗曰都承旨入侍
정조 24년
傳于徐榮輔曰發遣吏郞諸執事淸齋與否摘奸以來
정조 24년
吏曹口傳政事前監役李東允前縣監李藎輔前察訪尹光錫以上朝官年七十加資事承傳以李東允爲敦寧都正蔡弘直爲興海郡守柳相斗爲奉化縣監慶山縣令尹載伋韓山郡守李志淳相換
정조 24년
兵曹口傳政事以李藎輔尹光錫爲僉知
정조 24년
以京畿監司徐鼎修啓本罪人放未放成冊上送事判付內啓下義禁府刑曹爲旀今番赦令何待回啓直依書下自該府該曹先行會後草記諸道準此爲良如敎
정조 24년
南履翼以吏曹言啓曰因承政院啓辭守令應薦不薦人令該曹察推事允下矣行水原留守徐有隣行上護軍尹師國趙尙鎭行大護軍李得臣行廣州留守金思穆行大護軍李致中李義弼漢城判尹李祖承行護軍鄭煥獻兪彦脩金基正李秀夏姜彝正同敦寧鄭東愼行護軍韓宗纘李尙度金達淳徐瀅修李翊模尹行元尹東晩徐榮輔東萊府使金觀柱金海府使沈能弼黃州牧使趙榮慶韓恩君李元采行護軍吳載熙俱爲應薦而不薦依法典竝推考警責何如傳曰允
정조 24년
南履翼以司饔院都提調提調意啓曰江民安大福等上言批旨內從長決處後草記事命下矣招致江民與五邑漁夫細問渠輩情願則江民等所告內以爲四百餘結復戶自朝家劃給於五邑漁夫一百六十二戶五千級葦魚進上與其外封餘雜費使之策應則當初磨鍊不啻幾倍優厚而至於捉魚之需五邑漁戶各出一百七十五兩錢勒授矣徒等替當捉魚之役漁戶輩坐食許多結復而況且折受復戶任自賣買有乖劃給之法意當此救弊之時雖空納退去無辭可冤然而捉魚一款旣係於矣等之任役賣食之復戶依他例給準價還退一如漁夫作契之例則在漁戶少無所失在江民實爲專業云而漁戶等所告內以爲捉魚價各以一百七十五兩錢爲定者初非勤給於江民渠自願受而今忽稱冤則其心之專在於奪復戶作貢的然可知江民輩設有不願亦當有從他捉魚之路傳世復戶萬無見奪之意云矣大抵江民之稱冤不過受廉價替當捉魚之役而察其事情則未必是江民之主張也京中饒戶蓋欲合力而圖此復戶永作漁契此在公家別無損益之可言而無論某貢契京作貢一事如非萬不獲已決難容易開路且此五邑一百六十二戶之漁夫一朝失業其勢必至於繹騷至於復戶賣買之弊雖極可痛比如驛民之潛賣位卜但當禁斷賣買無價還退而已豈可因此奪其驛土而移給他人乎上言內辭緣置之自本院更加申飭於五邑漁夫及板裝船人處依前擧行何如傳曰允
정조 24년
徐英輔以奉常寺都提調提調意啓曰祭享所用春等中脯依定式今二月初九日始造之意敢啓傳曰知道
정조 24년
李羲甲以兵曹言啓曰因承政院啓辭邊將應薦不薦人令該曹察推事允下矣咸鏡監司具㢞行大護軍李致中李義弼漢城判尹李祖承行護軍姜彝正李尙度宋銓尹行元金達淳李翊模侍講院輔德金羲淳左通禮尹羽烈司諫沈奎魯俱爲應薦而不薦竝依定式推考警責何如傳曰允
정조 24년
李羲甲以兵曹言啓曰同知中樞府事申以權除授在外過限未上來內禁衛將朴宗柱方帶別軍職勢難兩處供職忠翊衛將徐繼修慶熙宮衛將林德謙俱以身病無由供職慶熙宮衛將朴履信以奎章閣待令寫字官入直無路俱爲呈狀乞遞領軍之將輪番之任不可久曠竝改差何如傳曰允
정조 24년
南履翼以義禁府言啓曰京畿放未放修啓冊子中本府所管定配罪人仍秩南陽府花梁鎭李卿尹名下放字書下矣李卿尹放送事分付該道道臣之意敢啓傳曰知道
정조 24년
傳于李書九曰依啓爲其一伸公議兼欲收殺何嫌銷刻似此闊狹自有不得不然者依啓事勿施依前下處分施行
정조 24년
執義朴瑞源掌令吳翰源南惠寬持平李東冕啓曰新除授行大司憲李城輔時在京畿驪州地持平權漢緯時在江原道江陵地請竝斯速乘馹上來事下諭答曰依啓
정조 24년
行大司諫兪漢謨司諫沈奎魯獻納李東埴正言沈鎜姜浚欽啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自斃殞已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設第怪之辭煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨赴使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府設鞫嚴問快正典刑其餘徒黨亦令嚴鞫處斷以折奸萌答曰不允
정조 24년
庚申二月初九日辰時上御便殿都承旨入侍時行都承旨李集斗記事官洪奭周記注官承膺祚記事官李存秀檢校直提學李晩秀以次進伏訖上曰揀擇捧單處何部爲最多乎集斗曰西部南部爲最多矣晩秀曰今番動駕時王世子遣宮官問安當依例爲之乎上曰依例爲之也命書榻敎曰奉化縣監武臣中曾經守令人口傳差出待下批當日下送仍命退諸臣以次退出
정조 24년
行都承旨李冕膺未肅拜行左承旨李益運未肅拜右承旨徐有聞坐直左副承旨徐英輔坐右副承旨李羲甲坐直同副承旨崔守魯坐注書洪奭周仕金啓溫病假注書李允謙仕直事變假注書金箕殷仕
정조 24년
藥房提調李秉鼎副提調李集斗啓曰日吉辰良慶禮誕擧景籙冞隆群情胥忭伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道
정조 24년
李羲甲啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
徐有聞啓曰行大司憲李城輔持平權漢緯在外執義朴瑞源掌令吳翰源南惠寬持平李東冕呈辭監察茶時之意敢啓傳曰知道
정조 24년
李羲甲啓曰御營廳將官來言今日本廳軍兵日次私習云矣敢啓傳曰知道
정조 24년
李羲甲啓曰訓鍊大將李漢豐御營大將李得濟以東南關王廟獻官今方受香出去矣所授命召來請還納何以爲之而將兵之任不可一刻無摠察之人何以爲之敢稟傳曰仍佩往來各其都提調摠察從事官發牌聽傳敎
정조 24년
李書九啓曰臣書九以掌樂院提調宗廟景慕宮樂器奉審進去下直之意敢啓傳曰知道
정조 24년
傳于徐英輔曰禮房承旨同副承旨分詣受香所奉審摘奸以來
정조 24년
行都承旨李集斗行左承旨李書九右副承旨南履翼啓曰伏以昨日兩司新啓實是明義理而嚴隄防者也殿下亦知公議之不可遏而卽賜允下將晦之義理庶幾復明旣決之隄防庶幾復嚴大聖人轉圜之量臣等竊不勝欽仰然而臺啓事體至嚴且重則旣發之後雖以人主之尊一字一句亦不得存拔與奪而今於諸賊罪狀之臚列聲討者太半句乙便作無星之秤沒字之碑已有欠於春秋斧鉞之義而允兪之音纔降勿施之命繼下擧措之顚倒群情之驚惑當復如何殿下始旣以公議而許之公議者天下之所同是百世之所不泯者也安有詘伸於俄頃之間從違於造次之際而謂之循公議嚴國是者哉殿下雖以一言之肯許謂可以少伸公議而畢竟處分將使義理乍明而旋晦隄防似嚴而愈壞亂賊靡所懲畏倫綱從此斁淪臣等相顧抑塞誠不知國家稅駕之地也憂憤之極玆敢疾聲聯籲伏乞亟寢依前下敎施行之命夬從臺閣之啓以信王言以嚴國法焉惶恐敢啓傳曰此啓辭必是近來所謂院中事知承旨所爲不然則知申在藥院只有右副一人則生疎者豈可爲之乎疏箚旣禁之後啓辭亦不過五十百步之間尤何敢爲之此啓辭還給左承旨事誠閔然遞其職使之卽速退去此後屬於今番處分事啓辭亦勿捧入身爲一院之長不可以不爲仕進勿論都承旨推考同參之右副亦爲遞給其代前望單子入之待下批牌招察任
정조 24년
承旨前望單子任希遠柳憲周落點
정조 24년
崔守魯啓曰大司諫兪漢謨執義朴瑞源司諫沈奎魯掌令吳翰源南惠寬持平李東冕獻納李東埴正言沈鎜姜浚欽旣已詣臺不爲傳啓直爲出去事甚未安竝推考警責何如傳曰允
정조 24년
傳于徐有聞曰名雖避嫌無異啓語前下傳敎何以見之捧入承旨在院承旨遞差前望單子入之待下批牌招察任違牌承旨傳旨勿施仍以前牌嚴飭牌招入直
정조 24년
承旨前望單子入之李殷模崔守魯落點
정조 24년
以漢城府坐不坐單子傳于李集斗曰未肅拜堂上許遞今日政差代
정조 24년
以刑曹坐不坐單子傳于徐有聞曰詞訟劇地參議年老許遞今政差代
정조 24년
柳憲周啓曰都承旨李集斗左承旨徐有聞右副承旨李羲甲同副承旨崔守魯未承牌右承旨徐英輔申退左副承旨李殷模牌不進臣憲周吏兵批兼進之意敢啓傳曰知道
정조 24년
有政吏批判書金文淳參判曺允大參議洪樂游同副承旨柳憲周進以尹序東爲副校理趙得永爲修撰李鼎秉爲副修撰李書九爲右尹李秉喆爲兵曹參議曺錫中爲刑曹參議高廷憲爲工曹參議李敬參爲相禮閔命爀爲直講成肯柱爲廣興令朴宗大爲軍資奉事朴鍾淳爲南學敎授尹序東爲西學敎授奉常直長單金秉淵
정조 24년
李羲甲以侍講院言啓曰新除授兼弼善韓用鐸時無職名令該曹口傳付軍職何如傳曰允
정조 24년
兵批判書趙鎭寬差祭參判金履翼病參議未差參知李瑞朝入直進同副承旨崔守魯進以李書九鄭尙愚爲護軍趙弘鎭韓用鐸成鼎鎭崔獻重趙恪南履翼朴道翔尹養儉崔秉敎爲副護軍李泳爲副司勇平安兵使李儒敬仍任事承傳
정조 24년
崔守魯以漢城府言啓曰朝官年七十士庶年八十而未至緋玉之階者竝加一資事命下矣知委五部搜訪報來故別單書入之意敢啓傳曰今日政下批而八十六歲與九十三歲各一人有之此皆乙卯老職當爲加資者則見漏與否當爲措辭草記而循例書入卿等事難免不察具由更爲草記可也
정조 24년
吏批再政以金銑爲應敎洪㙉爲齊陵參奉前主簿金兌璹田斗興前察訪金鎭源前別提曺泰柱前主簿金世輝前引儀崔昌敏以上今加通政朝官年七十以上加一資事承傳
정조 24년
徐英輔啓曰玉堂上下番俱空已至多日事甚未安今日政新除授玉堂牌招以爲推移入直之地何如傳曰允
정조 24년
徐英輔啓曰來十三日永禧殿親行酌獻禮祭文當爲製進大提學洪良浩待明朝牌招何如傳曰允
정조 24년
傳于徐有聞曰違牌承旨許遞前望單子入之
정조 24년
承旨前望單子入之李冕膺李益運落點
정조 24년
徐有聞以義禁府言啓曰江原道放未放修啓冊子中本府所管徒配罪人放秩洪川徐季修襄陽崔重敎通川尹厚東鐵原朴應浩等名下放字書下矣徐季修崔重敎尹厚東朴應浩等放送事分付該道道臣之意敢啓傳曰知道
정조 24년
徐有聞以義禁府言啓曰忠淸道放未放修啓冊子中本府所管徒配罪人放秩黃澗吳顯忠公州金箕南海美金仁柱丹陽元在明瑞山林淳浩等名下放字書下矣吳顯忠金箕南金仁柱元在明林淳浩等放送事分付該通道臣之意敢啓傳曰知道
정조 24년
徐有聞以刑曹言啓曰因忠淸監司金履永放未放修啓冊子永春縣朱良信全義縣劉興伊槐山郡丁大得德山縣羅文喆永春縣張日得沃川郡金德仁結城縣朴成根木川縣孔師學永春縣朱仁復鎭川縣金快乭林川郡張云大鴻山縣方七星木川縣金得孫沃川郡金順太丹陽郡申漢稷庇仁縣金敬彬海美縣金老郞金報恩縣金受謙靑山縣尹櫶德山縣宋貴成陰城縣崔永吉藍浦縣洪秉圭保寧縣朴英根溫陽郡李錫祉忠州牧崔龍甲淸風府吳得位堤川縣金以甲韓山郡趙明浹全義縣金振哲海美縣丁得修木川縣玄士穆天安郡鄭在善鎭川縣閔致宗堤川縣柳晉鉉徐景有永同縣劉師常靑山縣金致大未至配所江界府任道郁碧潼郡全德文富寧府成晦修穩城府申在建慶興府成碩仁朔州府劉聖中熙川郡金振五金中哲茂山府金汝中蔚珍縣安長淑楚山府閔廣應放字書下矣依書下蒙放罪人等竝卽放送事分付各該道臣之意敢啓傳曰知道
정조 24년
徐有聞以刑曹言啓曰因京畿監司徐鼎修放未放修啓冊子加平金同伊永平金千得積城沈師聃孫大弘江華府甲串津李再福未至配所秩金溝申植泰仁李學名下放字書下矣依書下蒙放罪人等卽爲放送事發關分付于各該道臣之意敢啓傳曰知道
정조 24년
徐有聞以刑曹言啓曰因江原監司南公轍放未放修啓冊子平昌郡李春山鐵原府權衡通川郡李太起江陵府奴乭金蔚珍縣具宅遠橫城縣楊敍欽淮陽府僧民僉杆城郡李福先旌善郡韓德山洪川縣高相哲襄陽府金景得高城郡安德龍伊川府李春茂旌善郡趙方立楊口縣金成仁麟蹄縣崔致崙狼川縣鞫宗殷杆城郡張錫豐通川郡朴道一旌善郡朴熊伊橫城縣洪翼獻寧越府孫大榮金城縣金喜基淮陽府奴點同三陟府朴觀連歙谷縣李同遠三陟府李光福高城郡金維新狼川縣金文桓江陵府尹宗鎭杆城郡奴再雲三陟府金德孫寧越府奴二甲平昌郡奴七中金化縣趙良順金城縣申天馹安峽縣金武金同高城郡黃啓得鄭興柱淮陽府趙化彬伊川府李春得歙谷縣金龍德楊口縣金海朝林后三金城縣池芚音伊平昌郡金國良楊口縣張春郁歙谷縣李昌大杆城郡奴水福平昌郡金雲福平康縣金德禧高城郡趙廷郁狼川縣柳得平昌郡李兌好歙谷縣李相寬平昌郡裵儉同旌善郡車順昌橫城縣李弼相江陵府朴弼鳳杆城郡奴三伊洪蘇榮旌善郡甘茂己鐵原府李必得三陟府僧應活金化縣裵岳只杆城郡金時福旌善郡朴興福麟蹄縣奴千雲伊川府奴大簽金城縣金百緯旌善郡奴五男平昌郡李連大洪川縣韓錫裕蔚珍縣金文玉橫城縣奴廣得鐵原府金順福淮陽府朴五男麟蹄縣僧抱欽蔚珍縣姜龍采平海郡李錫邦襄陽府金同守金城縣崔守大洪川縣徐景辰襄陽府崔再興通川郡金聲應淮陽府趙昌宋歙谷縣朴海慶平海郡金重昌三陟府李翼朴成根朴春煥高城郡金俊宅江陵府李城演楊口縣李德三洪川縣李時禧歙谷縣李宗吉淮陽府崔景燁麟蹄縣尹五成平昌郡金啓昌金化縣崔景斗蔚珍縣奴奉老味金城縣李佑發通川郡姜啓玉狼川縣李璣杆城郡鄭亨哲春川府金厚三江陵府尹大石襄陽府金三用狼川縣韓龍雲江陵府金德才平海郡蔡抑大尹卜三平昌郡金成甲旌善郡任昌仁襄陽府崔季得安峽縣崔時運平康縣柳應濬麟蹄縣劉德明楊口縣金元八江陵府辛明海通川郡申老郞金金城縣金在德高城郡李宜爀安峽縣金處崗金汝斗朴致重歙谷縣洪南宅淮陽府河士卜歙谷縣申着實等放字書下矣依書下蒙放罪人等卽爲放送事發關分付于該道道臣之意敢啓傳曰知道
정조 24년
都摠管李得臣疏曰伏以惟皇天惟祖宗眷佑我邦家百籙鼎至三禮竝擧滿庭簪紳聳瞻縟儀蹈舞歡呼擧切於萬之祝仍伏念人臣之孤負國恩僨誤職事者何莫非罔赦而至若臣偏被生成之澤者忍或有一分所犯則其罪當萬倍於人矣噫臣之得有今日是誰之賜臣賦命窮畸行己昧方立朝殆四十年動輒顚躓或被人擠陷而出入刀俎或孽由自作而墜落坎井人皆謂以必死臣亦料其無幸倘非我殿下隨處憫覆到底拯濟之恩則顧臣渺然三尺之軀尙何以至今全保哉全保之不足以至內職外官一資半級無非貽憂聖念曲費造化髮膚皆恩魂夢猶感臣雖頑如木石豈不欲殫竭駑鈍少答涓埃而自來才識昏劣近又年力衰殘位躋峻秩絲毫莫效按藩三載愆疣徒積自以爲蚤夜洞屬毫不敢放過者夷顧其實則委抛居多自以爲疲精竭慮一半分釐弊者及其究竟則疵類層出事事瞢昧節節顚錯向者臺臣之言雖欠稱停若論前後僨誤罔非大戾席藁囚首惟鈇鉞是俟及承禁堂之所傳筵敎臣涕淚無從衷情感結莫知所以仰對也臣是何人自陷罔測之科又煩聖慮之垂惻辛勤指敎於縲絏之中也此尤臣萬死難贖之罪也逮夫爰辭仰徹燭之以日月之明渙之以雨露之澤昭晢無餘爵秩依舊雖使臣自爲之圖何以及此百回莊誦如獲再生臣抱此恩言更無餘恨雖卽地溘然尙以爲榮又何敢爲追卞之計而第人之爲言自有彈章以來所未見者集千古鄙累之目作一筆句斷之資上而貽羞朝廷下而忝辱家聲對人自汗撫躬先悼備數人類猶未敢期抗顔朝端尤何可望當此國有無前之慶神人胥悅擧國蹈抃喑聾跛躄莫不鼓舞踊躍於歡聲喜氣之中而臣獨縮伏深巷無路進身如窮人之無所歸不意摠府特除之命忽下於此際繼以召牌儼臨臣於是惝怳感泣未暇他顧章皇出肅獲覩盛禮亦豈臣夢想所料哉此德此恩無以仰報爲犬爲馬猶期他生而已固知仁愛之天値此吉慶之辰如臣釁累之蹤亦垂終始之澤而顧臣所遭非比尋常彈劾以若人言律以邦憲嶺海猶輕官職奚論夤緣倖會雖伸義分冒沒蹲據大關廉防玆敢冒陳危衷仰瀆崇嚴伏乞聖慈察臣汚衅之不可翦拂諒臣情勢之不容淟涊亟命鐫臣姓名於仕籍使之屛跡田野歌詠聖澤生而寓祝華之誠死而遂結草之願則天地成物之仁莫大於此衷情悲愧披瀝至此臣尤死罪臣無任云云答曰省疏具悉卿其勿辭行公
정조 24년
鰲恩君李敬一疏曰伏以日吉辰良天晴氣和王世子冠冊之禮順成億萬年磐泰之基永鞏蹈舞歡忭小大同情仍伏念臣周歲外補將母便養含恩訟罪日夕感祝乃於歲前伏奉有旨以臣爲資憲大夫都摠府都摠管者臣聞命驚惶五內失守莫知措躬之所也夫八座崇班地望自別位在三公之下官居九卿之列歷數前輩之居是位者何嘗有如臣無似濫芋於其間而特旨陞擢恩出夢想聖敎隆摯爵秋踰濫臣誠惶隕恧蹙感極而涕雖糜粉隕結實無報答洪私之路而其爲累聖簡而玷名器則誠非細故也臣晩從蔭塗猥通桂籍今爲二十有六年矣去古已遠門戶寒素爲人最下才識蔑裂本末長短非但淵鑑之所俯燭儱侗憒劣抑亦同朝之所共知而前後恩造與天無極揚歷殆遍節次推遷淸要華膴左右兜攬不藉吹噓皆出特恩滾到宰列已極踰分豈有更進一步之望而今此誤恩又躐峻秩有若蔭官卽階序陞者然冥升之懼過福之災猶屬賤臣一己之私而其在朝家重爵賞之道豈容若是其不少難愼也解符還朝慶禮當前急於參班冒沒叨謝而因仍蹲據實是非分玆敢披瀝肝血仰瀆崇嚴伏乞聖慈天地父母念公器之不可濫授察臣言之非出飾讓亟命還收新授資級以重官方以安私分千萬幸甚臣無任云云答曰省疏具悉卿其勿辭行公
정조 24년
兵曹參判尹光普疏曰伏以以月之令以日之吉貳極之丕冊載擧三加之縟儀肇行惟我王世子邸下睿質天成文德日就動容周旋式合禮度是日也和煦爲之舒長端光從而藹蔚仰貽殿宮之怡悅俯叶朝野之顒望我東方磐泰之業實基于斯蹈舞歡忭小大惟均仍伏念臣本以庸陋忝竊淸顯名玷侍講之銜身叨贊禮之任進退升降昵侍溫文一日兩禮寶籙無疆千歲三呼微忱倍切禮旣告畢退與同僚齊會院中方議稟啓書筵之際忽伏承特陞階秩之命驚惶感激撫躬踧踖旣無功勞之可酬何安賞典之濫受恩命鄭重辭巽則有不恭之懼私心惶愧承膺則添猥越之罪半日惝怳五情失守旣在闕中不敢逋慢銜恩畏義冒沒祗謝自顧悚懍容有其極曾未幾何騎省佐貳之除又下於廚院監膳之日臣是何人蒙被殊渥若是其偏也淸官美職無不兜攬朝除夕授居然超躐有若非此莫可循序漸進者然而夷考其行則直是儱侗憒劣無處可當雖以已試於前職者言之碌碌隨行到處冥摘無一善狀頃日四字華衮實是萬萬不敢當者而今此亞卿寵擢尤豈有一分堪承之望哉命德之器義難冒受不衷之災理無倖逭臣雖欲憑恃寵靈視若固有其如累聖簡而辱官方何哉適値動駕義重陪衛雖不得不章皇出肅而因仍蹲冒斷無是理玆敢略陳肝膈之懇仰塵崇嚴之聽伏乞聖明俯垂諒察還收臣新除爵秩仍治臣瀆擾之罪以重公器以安微分千萬幸甚臣無任云云答曰省疏具悉卿其勿辭行公
정조 24년
右尹李魯春疏曰伏以天休滋至邦籙無疆迺於吉月令辰王世子載擧三加之禮誕膺寶冊之典丕號大定縟儀竝行玄衮繡裳瑞日輝暎於七章肆夏采齊威儀煊爀於中矩殿宮之歡顔載新兆庶之延頸倍切猗歟大聖人身敎之德翼燕之謨承祖宗默佑之休奠國家磐泰之基顧今喜氣歡聲洋溢八域草木群生皆被光華斯可驗億萬年太平之象自今伊始仍伏念臣多年僚屬昵陪講筵每於討論之際頻承顧問之榮英音洪亮溫文昭著渙然於義理之精微怡然於文理之密察聰明睿智自然默契於道體發難問疑儼若義精而仁熟臣空疎蔑學雖不足以對揚萬一若其左右密邇心悅誠服則亦可以汙不至不知聖人矣臣每退自前席充然如有得自不覺手之舞足之蹈矣迺者肇開雷肆愼簡宮僚之際格外中批濫叨寵榮瞻銅龍而昵近陪衛之列擎兕觥而周旋醴醮之筵臣心如醉太和群僚望若登仙此誠千一之慶會不世之恩榮也區區微忱志願滿足此生此世更有何望而不意飾喜之聖心特侈酬賞之曠典賀班纔退於文陛爵秩遽躋於宰列臣於伊日祗切鰲忭之忱不顧鶴乘之誚冒昧呈身祗肅寵命歸與臣之老父老母攢手祝天百拜呼嵩而兢惶愧恧之心歷日靡定京兆新命繼降於此際臣震懍罔措如集于木噫臣本材朽跡散望絶榮途而噓枯潤荄恩深再造拂拭陶甄之化終始冞勤而訟愆自靖之義前後無異至於講學之任粗伸愛戴之忱不敢爲逡巡之計黽勉因循于今三載臣若夤緣盤礴左右兜攬反爲媒榮之階愧負遂初之心則不但臣身之狼狽其如玷辱名器貽累淸朝何哉玆敢披露肝膈仰瀆崇嚴伏乞天地父母俯垂鑑諒亟命收還臣新資之職秩以重公器以安私分千萬幸甚臣無任云云答曰省疏具悉卿其勿辭行公
정조 24년
行護軍金祖淳疏曰伏以天人丕應日月叶吉惟我王世子邸下誕擧三加之禮光膺貳極之冊洪休寶籙綿鞏於宗社喜氣歡聲洋溢於殿宮環海東方六千里跂息肖蝡莫不鼓舞動盪延頸拭目咸戴漢儲之仁聞爭誦周王之無憂臣於是際猥以宮官之銜獲承僎人之命與榮有倍於同僚快覩又先於盈廷光耀慶祝萬萬無比乃者縟儀旣成恩賞遽及至蒙超擢之私濫承亞卿之秩惶隕感激誠不知措躬之所也念臣空疎鹵下文質無當靑年頂玉涯分已踰黑頭腰金夢想豈到昵近离明之重光贊相醴醮之盛禮卽是職分之當然而臣子之至榮雖使永謝冠簪退處丘壑固已志滿願足又安有毫分趨走之可紀而混被飾喜酬勞之典當此非常之異數哉且夫爵賞者聖王所以進賢命德勵世摩鈍之具也上非其人而授之謂之誤恩下非其器而據之謂之倖占雖微官末僚猶懼人器之不相稱矧玆宰列之顯關治道之汚隆係朝廷之輕重則豈可以如臣無肖冒廁其間來童子備官之譏累聖人則哲之明乎卽日祗肅雖緣慶忭之餘忱因仍承當實壞廉恥之大防玆敢猥綴蕪辭仰瀆荃聽伏乞天地父母諒臣非飾之讓察臣至切之懇亟命收還臣所授資秩以重公器以安賤分不勝大願臣無任云云答曰省疏具悉卿其勿辭行公
정조 24년
庚申二月初十日午時上御便殿左承旨入侍時右承旨徐有聞假注書李允謙記洼官金景煥承膺祚以次進伏訖命書傳敎曰行副護軍金翰東弼善除授行副護軍韓用鐸兼弼善除授牌招察任又命書傳敎曰政官牌招開政仍敎曰如有直長奉事窠次次陞擬初入仕差出事分付賤臣承命分付又敎曰承旨聯疏以初不捧入樣勿爲呼望都承旨若爲陳疏亦勿捧入事分付又敎曰承旨緣故出云者未知何故也卽爲出牌使之坐直而牌去來各別催促賤臣承命出傳又敎曰俄者臺諫避嫌啓辭何承旨捧入乎問入勿出朝紙事分付仍命退承史以次退出
정조 24년
行都承旨閔台爀牌不進左承旨徐有聞坐右承旨徐英輔坐左副承旨李羲甲坐右副承旨朴崙壽坐直同副承旨崔守魯坐直注書洪奭周仕金啓溫病假注書李允謙仕直事變假注書金箕殷仕
정조 24년
李羲甲以都摠府言啓曰今日入直內三廳武兼禁軍及軍兵等中日習射請出標信傳曰知道
정조 24년
傳于徐英輔曰右承旨入侍
정조 24년
傳于朴崙壽曰右副承旨入侍
정조 24년
承旨前望單子入之閔台爀朴崙壽落點
정조 24년
傳于李羲甲曰承旨房仍右承旨爲禮房
정조 24년
以應敎金銑牌不進罷職傳旨傳于徐有聞曰只推
정조 24년
以副校理尹序東修撰趙得永牌不進罷職傳旨傳于徐有聞曰只推
정조 24년
徐有聞啓曰新除授副修撰李鼎秉時在慶尙道慶州地經筵入番事緊斯速乘馹上來事下諭何如傳曰允
정조 24년
以北兵使李潤謙狀啓前宣傳官柳文儉柳葉箭騎芻果多勤習分揀一款令該曹稟旨事傳于李羲甲曰分揀事回諭
정조 24년
徐有聞以侍講院言啓曰新除授弼善金翰東時在慶尙道安東地書筵入番事緊斯速乘馹上來事下諭何如傳曰允
정조 24년
崔守魯以吏曹言啓曰今此宗廟望祭獻官以前承旨李益運塡差而時無職名令該曹口傳付軍職何如傳曰允
정조 24년
兵曹口傳政事護軍李益運
정조 24년
崔守魯以吏曹言啓曰加設敦寧府都正羅烈今已肅拜減下何如傳曰允
정조 24년
崔守魯以吏曹言啓曰固城縣令韓興裕嚴飭一兩日內下送後草記事命下矣更爲催促今日下送之意敢啓傳曰知道
정조 24년
崔守魯以備邊司言啓曰會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉致北京之地何如傳曰允